ඉන්දියාවේ නවදිල්ලි නුවර පැවැති පොදු රාජ්‍ය මණ්ඩලීය ක්‍රීඩා උළෙලට සහභාගි වූ ශ්‍රී ලාංකික ක්‍රීඩක ක්‍රීඩිකාවන් සැමට ජනාධිපති මහින්ද රාජපක්‍ෂ මහතා සිය සුබ පැතුම් පිරිනැමීය.ඉන්දීය රජයේ ආරාධනයකට අනුව ක්‍රීඩා උළෙලේ සමාප්තියට සහභාගි වීම සඳහා නවදිල්ලි නුවරට ගිය ජනාධිපතිවරයා මේ ක්‍රීඩක ක්‍රීඩිකාවන් මුණගැසීමෙන් පසු සිය සුබ පැතුම් පිරිනමා ඇත.වසර 72කට පසුව පොදු රාජ්‍ය මණ්ඩලීය ක්‍රීඩා උළෙලකදී බොක්සිං රන් පදක්කමක් දිනා දුන් මංජු වන්නිආරච්චි ක්‍රීඩකයාගේ දක්‍ෂතා විශේෂ ඇගයීමකට ලක්කළ ඒ මහතා, තම පුහුණුවීම් කටයුතු සඳහා අවශ්‍ය පහසුකම් ලබා දෙන ලෙසට ශ්‍රී ලංකා ක්‍රීඩක ක්‍රීඩිකාවෝ කළ ඉල්ලීමට පිළිතුරු දෙමින් ඒ සඳහා දියගම මහින්ද රාජපක්‍ෂ ක්‍රීඩාංගණය යොදා ගත හැකි බව කීවේය.තවද ලබන 2018 දී පොදු රාජ්‍ය මණ්ඩලීය ක්‍රීඩා උළෙල ශ්‍රී ලංකාවේ පැවැත්වීමට නියමිත අතර ඒ සඳහා දැන්ම සූදානම් විය යුතු බවද සඳහන් කළේය.මේ අවස්ථාවට සහභාගි වී දිරිමත් කිරීම අනාගත ක්‍රීඩා කටයුතුවලට විශාල ශක්තියක් බව පැවැසූ එම ක්‍රීඩක ක්‍රීඩිකාවෝ ලොකු පොඩි සැමට ලෙන්ගතුව කටයුතු කරන මෙවන් රාජ්‍ය නායකයෙකු මීට පෙර හමු නොවූ බවත් අවධාරණය කළේය.මේ අතර ජනාධිපති මහින්ද රාජපක්‍ෂ මහතාගේ පෞද්ගලික වෛද්‍ය ඊලියන්ත වයිට් මහතාගෙන් ප්‍රතිකාර ලබාගැනීමට අවශ්‍ය කඩිනම් පහසුකම් සළසන බවද ජනාධිපතිවරයා ප්‍රකාශ කළේය..